RÅDETS AFGØRELSE af 25. marts 1996 om supplerende makrofinansiel bistand til Moldova (96/242/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

Moldova er ved at gennemføre fundamentale politiske og økonomiske reformer og gør en betydelig indsats for at indføre en markedsøkonomi;

Moldova på den ene side og De Europæiske Fællesskaber og deres medlemsstater på den anden side har indgået en partnerskabs- og samarbejdsaftale, som vil bidrage til etableringen af fuldt udbyggede samarbejdsforbindelser;

Moldovas myndigheder har anmodet om finansiel bistand fra de internationale finansielle institutioner, Det Europæiske Fællesskab og andre bilaterale donorer; ud over det beløb, der skønnes at kunne tilvejebringes via Den Internationale Valutafond (IMF) og Verdensbanken, vil der fortsat være et finansieringsbehov på omkring 50 mio. US $, der skal dækkes i 1995 for at understøtte de mål, der er knyttet til Moldovas regerings reformbestræbelser;

Moldova har indgået aftale med IMF om et standby-arrangement til støtte for landets økonomiske program; dette arrangement blev godkendt af IMF's bestyrelse den 22. marts 1995;

ved afgørelse 94/346/EF (3) godkendte Rådet makrofinansiel bistand til Moldova på op til 45 mio. ECU; der er dog behov for yderligere officiel bistand med henblik på at støtte betalingsbalancen, konsolidere reservestillingen og hjælpe de nødvendige strukturreformer på vej i dette land;

Fællesskabets ydelse af en supplerende lånefacilitet til Moldova er en passende foranstaltning til at hjælpe landet med at mindske sine eksterne finansielle bindinger;

Fællesskabets lån bør forvaltes af Kommissionen;

traktaten indeholder ikke anden hjemmel til vedtagelse af denne afgørelse end artikel 235 -

TRUFFET FØLGENDE AFGØRELSE:

Artikel 1

1. Fællesskabet yder Moldova en langfristet lånefacilitet på højst 15 mio. ECU i hovedstol og med en maksimal løbetid på ti år med henblik på at sikre en holdbar betalingsbalancesituation, styrke landets reservestilling og bistå gennemførelsen af de nødvendige strukturreformer.

2. Til dette formål bemyndiges Kommissionen til på Fællesskabets vegne at låne de nødvendige midler, som vil blive stillet til rådighed for Moldova i form af et lån.

3. Dette lån forvaltes af Kommissionen i samråd med Det Monetære Udvalg og på en måde, der er i overensstemmelse med enhver aftale mellem IMF og Moldova.

Artikel 2

1. Kommissionen bemyndiges til, efter samråd med Det Monetære Udvalg, at føre forhandlinger med de moldoviske myndigheder om de økonomisk-politiske betingelser knyttet til lånefaciliteten. Disse betingelser skal være i overensstemmelse med de aftaler, der er nævnt i artikel 1, stk. 3.

2. Kommissionen kontrollerer med regelmæssig mellemrum i samarbejde med Det Monetære Udvalg og i snæver koordination med IMF, at den økonomiske politik i Moldova er i overensstemmelse med formålene med lånefaciliteten, og at lånebetingelserne overholdes.

Artikel 3

1. Lånet stilles til rådighed for Moldova i en enkelt rate, som frigives med forbehold af bestemmelserne i artikel 2 og under forudsætning af, at der er gjort tilfredsstillende fremskridt i Moldovas anvendelse af standby-arrangementet indgået med IMF.

2. Midlerne udbetales til Moldovas Nationalbank.

Artikel 4

1. De lånoptagelses- og långivningstransaktioner, der er nævnt i artikel 1, gennemføres med samme valørdato og må for Fællesskabet ikke medføre omlægning af forfaldstiden, valutakurs- og renterisici eller andre kommercielle risici.

2. Kommissionen skal, hvis Moldova ønsker det, træffe de nødvendige foranstaltninger til at sikre, at der indføres en klausul om førtidig tilbagebetaling i lånebetingelserne, og at en sådan klausul kan anvendes.

3. Giver omstændighederne mulighed for en nedsættelse af renten på lånene, kan Kommissionen på Moldovas anmodning helt eller delvis refinansiere sine oprindelige lånoptagelser eller omlægge de hertil svarende finansielle betingelser. En sådan refinansiering eller omlægning gennemføres på de betingelser, der er fastsat i stk. 1, og må ikke resultere i en forlængelse af den gennemsnitlige løbetid for de af transaktionerne berørte lån eller i en forhøjelse af restgælden, udtrykt i løbende valutakurs, på datoen for disse transaktioner.

4. Moldova bærer alle de omkostninger, som Fællesskabet afholder i forbindelse med indgåelse og gennemførelse af transaktioner i henhold til denne afgørelse.

5. Det Monetære Udvalg underrettes mindst én gang om året om udviklingen i de transaktioner, der er omhandlet i stk. 2 og 3.

Artikel 5

Kommissionen forelægger mindst én gang om året Europa-Parlamentet og Rådet en rapport med en vurdering af gennemførelsen af denne afgørelse.

Udfærdiget i Bruxelles, den 25. marts 1996.

På Rådets vegne

S. AGNELLI

Formand

(1) EFT nr. C 15 af 20. 1. 1996, s. 11.

(2) EFT nr. C 65 af 4. 3. 1996.

(3) EFT nr. L 155 af 22. 6. 1994, s. 27.